પકડાયા પછી તેમની તલાશી લઈને તરત જ એક કોટડીમાં પૂરી દેવામાં આવ્યા હતા. ગેસ્ટપોના એક માણસે આવીને તેમને કહ્યું પણ ખરું કે તેમની સાથે કંઈ ખરાબ વર્તન નહીં થાય! પરંતુ તેમની વાત સાચી માનવા માટે બંને પાસે કોઈ કારણ ન હતું. એ અધિકારીએ એમ પણ કહ્યું, કે વિલમરને વાગ્યું હોવા છતાં એ તેને દવાખાનામાં નહીં લઈ જાય, કારણ કે એવું કરવા જતાં તેને ફરી પાછો વહીવટીતંત્ર પાસે પહોંચાડી દેવામાં આવશે! રોઝલેવ્સ્કી અને વિલમરને લગભગ બે અઠવાડિયાં સુધી પૂરી રાખવામાં આવ્યા. ગેસ્ટાપો ઓસ્કરનો સંપર્ક કરીને બંનેની કિંમત નિશ્ચિત કરવા માગતા હતા! એ સમય દરમ્યાન બંનેને બચાવી રાખવા માટે જ કોટડીમાં પૂરવામાં આવ્યા હોય, એ રીતે જ એ અધિકારી તેમની સાથે વાતો કરતો હતો! પરંતુ બંને કેદીઓ મનોમન એ વાતને સ્વીકારવા તૈયાર ન હતા! છેલ્લે જ્યારે દરવાજો ખૂલ્યો અને બંનેને બહાર કાઢવામાં આવ્યા, ત્યારે પણ તેમને એમ જ હતું કે હવે બંનેને ગોળીએ દઈ દેવામાં આવશે! તેને બદલે, બંનેને એસએસના એક માણસ સાથે દક્ષીણ-પૂર્વ તરફ બર્નો જતી ટ્રેઇનમાં બેસાડવા માટે રેલવે સ્ટેશન મોકલી આપવામાં આવ્યા!